CELEX: 32019R1140
Language: hr
Date: 2019-07-03 00:00:00
Title: Provedbena uredba Komisije (EU) 2019/1140 оd 3. srpnja 2019. o utvrđivanju predložaka za izvješća o kontroli i godišnja izvješća o reviziji u pogledu financijskih instrumenata koje provode EIB i druge međunarodne financijske institucije u kojima je država članica dioničar, u skladu s Uredbom (EU) br. 1303/2013 Europskog parlamenta i Vijeća

4.7.2019   
               
               
                  HR
               
               
                  Službeni list Europske unije
               
               
                  L 180/15
               
            
         PROVEDBENA UREDBA KOMISIJE (EU) 2019/1140
         оd 3. srpnja 2019.
         o utvrđivanju predložaka za izvješća o kontroli i godišnja izvješća o reviziji u pogledu financijskih instrumenata koje provode EIB i druge međunarodne financijske institucije u kojima je država članica dioničar, u skladu s Uredbom (EU) br. 1303/2013 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (1), kako je izmijenjena Uredbom (EU, Euratom) 2018/1046 (2), a posebno njezin članak 40. stavak 1. četvrti podstavak,
         nakon savjetovanja s Odborom za koordinaciju za europske strukturne i investicijske fondove,
         budući da:
         
                     (1)
                  
                  
                     U članku 40. stavku 1. trećem podstavku Uredbe (EU) br. 1303/2013, kako je izmijenjena Uredbom (EU, Euratom) 2018/1046, utvrđuje se zahtjev da EIB i druge međunarodne financijske institucije u kojima je država članica dioničar tijelima imenovanima u skladu s člankom 124. te uredbe i člankom 65. Uredbe (EU) br. 1305/2013 Europskog parlamenta i Vijeća (3) dostavljaju izvješće o kontroli sa svakim zahtjevom za plaćanje, a Komisiji i imenovanim tijelima godišnje izvješće o reviziji koje sastavljaju njihovi vanjski revizori.
                  
               
                     (2)
                  
                  
                     Kako bi Komisija i imenovana tijela od EIB-a odnosno drugih međunarodnih financijskih institucija u kojima je država članica dioničar pravodobno dobivali kvalitetne i dosljedne informacije, a posebno s obzirom na rok za podnošenje izvješća iz članka 127. stavka 5. Uredbe (EU) br. 1303/2013 i članka 9. stavka 2. Uredbe (EU) br. 1306/2013 Europskog parlamenta i Vijeća (4), i za izvješće o kontroli i za godišnje izvješće o reviziji trebalo bi utvrditi standardni obrazac jedinstvene strukture, roka i sadržaja informacija.
                  
               
                     (3)
                  
                  
                     Kako bi imenovana tijela mogla izvršavati svoje obveze u pogledu provjera, kontrola i revizija, primjereno je da im EIB ili druge međunarodne financijske institucije u kojima je država članica dioničar pružaju potrebne dokumente.
                  
               
                     (4)
                  
                  
                     Kako bi se osiguralo da imenovana tijela mogu djelotvorno primjenjivati nove odredbe koje se primjenjuju od 2. kolovoza 2018. u skladu s člankom 282. Uredbe (EU, Euratom) 2018/1046, ova Uredba trebala bi stupiti na snagu sljedećeg dana od dana njezine objave u Službenom listu Europske unije,
                  
               DONIJELA JE OVU UREDBU:
         
            Članak 1.
            Predložak za izvješće o kontroli
            Izvješće o kontroli iz članka 40. stavka 1. trećeg podstavka Uredbe (EU) br. 1303/2013 sastavlja se u skladu s predloškom iz Priloga I. ovoj Uredbi.
         
         
            Članak 2.
            Predložak za godišnje izvješće o reviziji
            Godišnje izvješće o reviziji iz članka 40. stavka 1. trećeg podstavka Uredbe (EU) br. 1303/2013 sastavlja se u skladu s predloškom iz Priloga II. ovoj Uredbi i dostavlja imenovanim tijelima i Komisiji do 31. prosinca nakon završetka referentne obračunske godine.
         
         
            Članak 3.
            Dokumenti potrebni za provjere i revizije
            EIB ili druge međunarodne financijske institucije u kojima je država članica dioničar dostavljaju imenovanim tijelima sve raspoložive dokumente koji su tim tijelima nužni za ispunjavanje obveza utvrđenih u članku 125. stavku 5. i članku 127. Uredbe (EU) br. 1303/2013 te u članku 9. i članku 59. stavku 1. Uredbe (EU) br. 1306/2013.
         
         
            Članak 4.
            Stupanje na snagu
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 3. srpnja 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 347, 20.12.2013., str. 320.
         
         
            (2)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).
         
            (3)  Uredba (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347, 20.12.2013., str. 487.).
         
            (4)  Uredba (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008 (SL L 347, 20.12.2013., str. 549.).
      
      
         
            PRILOG I.
            
               Predložak za izvješće o kontroli
            
            
                     
                        A.
                     
                     
                        Izvješće o kontroli u pogledu zahtjeva za plaćanje upućenog Komisiji: [upućivanje] [planirani datum]
                     
                  
                     
                        B.
                     
                     
                        Datum zahtjeva države članice za izvješće o kontroli (barem dva mjeseca prije planiranog datuma iz točke A.): [datum]
                     
                  
                     
                        C.
                     
                     
                        Referentno razdoblje:
                        
                                    1.
                                 
                                 
                                    Ukupan iznos plaćanja krajnjim primateljima i, u slučajevima iz članka 37. stavka 7. Uredbe (EU) br. 1303/2013, plaćanja u korist krajnjih primatelja, uz zasebno navođenje europskih strukturnih i investicijskih fondova te nacionalnih javnih i privatnih doprinosa.
                                 
                              
                                    2.
                                 
                                 
                                    Ukupan iznos sredstava koja su odobrena za ugovore o jamstvu, bilo da su još na snazi ili su već istekli, kako bi se namirili mogući zahtjevi za ispunjavanje jamstva za gubitke, izračunano na temelju razborite ex ante ocjene rizika koja pokriva višestruki iznos osnovnih novih zajmova ili druge instrumente pokrivanja rizika za nova ulaganja u krajnje primatelje, uz zasebno navođenje europskih strukturnih i investicijskih fondova te nacionalnih javnih i privatnih doprinosa.
                                 
                              
                                    3.
                                 
                                 
                                    Ukupan iznos nastalih troškova upravljanja i/ili naknada za upravljanje plaćenih financijskim instrumentom, uz zasebno navođenje europskih strukturnih i investicijskih fondova te nacionalnih javnih i privatnih doprinosa.
                                 
                              
                                    4.
                                 
                                 
                                    Status provedbe investicijske strategije ili jednakovrijedni dokumenti, kako su definirani u sporazumu o financiranju.
                                 
                              
                                    5.
                                 
                                 
                                    Analiza napretka: iznos preuzetih obveza iz operativnog programa i isplate financijskim posrednicima.
                                 
                              
                                    6.
                                 
                                 
                                    Aktivnosti praćenja i naknadne mjere.
                                 
                              
                                    7.
                                 
                                 
                                    Razina kamate i druge dobiti koja se može pripisati potpori iz europskih strukturnih i investicijskih fondova isplaćenoj za financijske instrumente iz članka 43. Uredbe (EU) br. 1303/2013.
                                 
                              
                                    8.
                                 
                                 
                                    Razina sredstava koja su vraćena financijskim instrumentima iz ulaganja ili iz oslobađanja sredstava odobrenih za ugovore o jamstvu, uključujući povrat kapitala i dobit te ostale prihode ili prinose kao što su kamate, naknade za jamstvo, dividende, kapitalni dobici ili bilo koji drugi prihod ostvaren ulaganjima, a koji se mogu pripisati potpori iz europskih strukturnih i investicijskih fondova, kako je opisano u članku 44. Uredbe (EU) br. 1303/2013.
                                 
                              
                  Prilog: popis transakcija u korist krajnjih primatelja koji su primili potporu iz financijskog instrumenta (njihov zbroj trebao bi odgovarati iznosima iz prethodnih točaka 1. i 2.) te detaljna raščlamba iznosa iz prethodne točke 3. po financijskom instrumentu.
         
      
      
         
            PRILOG II.
            
               Predložak za godišnje izvješće o reviziji
            
            1.   UVOD
            1.1.   Identifikacija vanjskog revizorskog društva koje je uključeno u izradu izvješća.
            1.2.   Referentno razdoblje (npr. od 1. srpnja N–1. do 30. lipnja N.).
            1.3.   Utvrđivanje financijskih instrumenata/ovlasti i operativnih programa ili programa ruralnog razvoja koji su obuhvaćeni izvješćem o reviziji. Utvrđivanje sporazuma o financiranju na koji se izvješće odnosi („Sporazum o financiranju”).
            2.   REVIZIJA UNUTARNJIH SUSTAVA KONTROLE EIB-a/EIF-a ILI DRUGIH MEĐUNARODNIH FINANCIJSKIH INSTITUCIJA
            Rezultati vanjske revizije sustava unutarnje kontrole EIB-a ili drugih međunarodnih financijskih institucija u kojima je država članica dioničar kojom se ocjenjuje uspostavljanje i djelotvornost tog sustava unutarnje kontrole i koja obuhvaća barem sljedeće elemente:
            
                        2.1.
                     
                     
                        Postupak prihvaćanja ovlasti.
                     
                  
                        2.2.
                     
                     
                        Postupak ocjenjivanja i odabira financijskih posrednika: formalna i kvalitativna procjena.
                     
                  
                        2.3.
                     
                     
                        Postupak odobravanja transakcija s financijskim posrednicima i potpisivanje relevantnih sporazuma o financiranju.
                     
                  
                        2.4.
                     
                     
                        Ako je riječ o financijskom doprinosu financijskim instrumentima uspostavljenima na razini Unije, među ostalim instrumentima inicijative za MSP-ove i kombinaciji europskih strukturnih i investicijskih fondova i EFSU-a u skladu s člankom 39.a Uredbe (EU) br. 1303/2013, postupak za uspostavu instrumenta u skladu s pravilima definiranima u relevantnim člancima (npr. članak 39. i članak 39.a Uredbe (EU) br. 1303/2013).
                     
                  
                        2.5.
                     
                     
                        Postupci za praćenje financijskih posrednika koji se odnose na sljedeće:
                        
                                    2.5.1.
                                 
                                 
                                    izvješća financijskih posrednika;
                                 
                              
                                    2.5.2.
                                 
                                 
                                    vođenje evidencije;
                                 
                              
                                    2.5.3.
                                 
                                 
                                    isplate krajnjim primateljima;
                                 
                              
                                    2.5.4.
                                 
                                 
                                    prihvatljivost potpore krajnjim primateljima;
                                 
                              
                                    2.5.5.
                                 
                                 
                                    naknade za upravljanje i troškove koje naplaćuju financijski posrednici;
                                 
                              
                                    2.5.6.
                                 
                                 
                                    zahtjeve u pogledu vidljivosti;
                                 
                              
                                    2.5.7.
                                 
                                 
                                    na to kako financijski posrednici provode zahtjeve o državnoj potpori, a ako je riječ o EPFRR-u (djelomično izuzeto od pravila o državnim potporama), na to kako se provode zahtjevi specifični za taj fond, uključujući pravila o zbrajanju potpora, prema potrebi;
                                 
                              
                                    2.5.8.
                                 
                                 
                                    različito postupanje s ulagačima, prema potrebi;
                                 
                              
                                    2.5.9.
                                 
                                 
                                    usklađenost sa zahtjevima u području poreza iz članka 38. Uredbe (EU) br. 1303/2013, kako je ažurirano u Uredbi (EU, Euratom) 2018/1046.
                                 
                              
                  
                        2.6.
                     
                     
                        Sustavi za obradu uplata upravljačkog tijela.
                     
                  
                        2.7.
                     
                     
                        Sustavi za izračun i plaćanje iznosa povezanih s troškovima i naknadama za upravljanje.
                     
                  
                        2.8.
                     
                     
                        Sustavi za obradu plaćanja financijskim posrednicima.
                     
                  
                        2.9.
                     
                     
                        Sustavi za obradu kamate i druge dobiti nastale potporom iz europskih strukturnih i investicijskih fondova za financijske instrumente.
                     
                  U odnosu na prethodno navedene točke od 2.1. do 2.4. nakon podnošenja prvog godišnjeg izvješća o reviziji: samo informacije o ažuriranjima ili promjenama uvedenih postupaka ili mehanizama i njihovoj ocjeni za naknadna godišnja izvješća.
            U odnosu na prethodno navedene točke od 2.5. do 2.9.: rezultati revizorskog ispitivanja, što obuhvaća relevantne unutarnje sustave i postupke koji se primjenjuju.
            
                        2.10.
                     
                     
                        Pri zaključenju programa, uz elemente navedene u prethodnim točkama od 2.1. do 2.9., zadnje godišnje izvješće o reviziji obuhvaća sljedeće elemente:
                        
                                    2.10.1.
                                 
                                 
                                    različito postupanje s ulagačima;
                                 
                              
                                    2.10.2.
                                 
                                 
                                    usporedbu ostvarenog faktora multiplikacije onim koji je dogovoren u sporazumima o jamstvu za financijske instrumente kojima se pokrivaju jamstva;
                                 
                              
                                    2.10.3.
                                 
                                 
                                    iznos kapitaliziranih subvencioniranih kamatnih stopa ili subvencioniranih naknada za jamstvo u skladu s člankom 42. stavkom 1. točkom (c) Uredbe (EU) br. 1303/2013;
                                 
                              
                                    2.10.4.
                                 
                                 
                                    iznos kapitaliziranih troškova ili naknada za upravljanje u skladu s člankom 42. stavkom 2. Uredbe (EU) br. 1303/2013;
                                 
                              
                                    2.10.5.
                                 
                                 
                                    iznos doprinosa u okviru programa uplaćenog na založni račun u skladu s člankom 42. stavkom 3. Uredbe (EU) br. 1303/2013;
                                 
                              
                                    2.10.6.
                                 
                                 
                                    upotrebu kamate i druge dobiti koja se može pripisati potpori iz europskih strukturnih i investicijskih fondova isplaćenoj za financijske instrumente u skladu s člankom 43. Uredbe (EU) br. 1303/2013;
                                 
                              
                                    2.10.7.
                                 
                                 
                                    upotrebu sredstava koja su vraćena financijskim instrumentima, a koja se mogu pripisati potpori iz europskih strukturnih i investicijskih fondova do kraja razdoblja prihvatljivosti i mehanizme uvedene za upotrebu tih sredstava nakon završetka razdoblja prihvatljivosti u skladu s člancima 44. i 45. Uredbe (EU) br. 1303/2013.
                                 
                              
                  3.   ZAKLJUČCI REVIZIJE
            3.1.   Zaključak o tome može li vanjski revizor izraziti razumno uvjerenje u pogledu uspostavljenosti i djelotvornosti sustava unutarnje kontrole EIB-a ili druge međunarodne financijske institucije u kojima je država članica dioničar, u skladu s primjenjivim pravilima, po elementima iz odjeljka 2.
            3.2.   Nalazi i preporuke revizije.
            Točke 3.1. i 3.2. temelje se na rezultatima revizije iz odjeljka 2., prema potrebi uzimajući u obzir rezultate drugih revizija na nacionalnoj razini ili na razini Unije provedenih u pogledu istog tijela koje provodi financijske instrumente i/ili u pogledu iste ovlasti za financijske instrumente.